S-419/2006

Mál þetta er höfðað af sýslumanninum á Akranesi með ákæru 7. desember 2006 á hendur ákærða, H-kk-þgf M-kk-þgf H-kk-þgf, Mánabraut 5 á Akranesi. Málið var dómtekið 12. desember 2006.

Í ákæruskjali segir að málið sé höfðað gegn ákærða „fyrir hegningar- og umferðarlagabrot með því að hafa, aðfaranótt laugardagsins 30. september 2006, tekið bifreiðina KK-531 í heimildarleysi á bifreiðastæði við hús nr. 13-15 við Skarðsbraut, Akranesi, og ekið henni, undir áhrifum áfengis (vínandamagn í blóði 1,36 prómill) og án þess að hafa öðlast ökuréttindi, frá bifreiðastæðinu við Skarðsbraut 13-15 og inn á Skarðsbraut uns hann sneri henni við á Skarðsbraut á móts við leikskólann og ók henni til baka inn á bifreiðastæðið þar sem hann stöðvaði aksturinn og í kjölfarið hafði lögreglan afskipti af honum.

Brot ákærða þykir varða við 1. mgr. 259. gr. almennra hegningarlaga, nr. 19/1940, sbr. 137. gr. laga nr. 82/1998, 1. mgr., sbr. 3. mgr. 45. gr. og 1. mgr. 48. gr., sbr. 100. gr. umferðarlaga nr. 50/1987, með áorðnum breytingum.

Þess er krafist að ákærði verði dæmdur til refsingar og til sviptingar ökuréttar samkvæmt 101. gr. og 102. gr. nefndra umferðarlaga með áorðnum breytingum.“

Málið er einnig höfðað með ákæru 11. desember 2006 sem sýslumaðurinn á Akranesi gaf út á hendur ákærða. Í því ákæruskjali er ákærða gefið að sök „umferðarlagabrot og brot á lögreglusamþykkt Akraneskaupstaðar með því að hafa, að kvöldi sunnudagsins 19. nóvember 2006, innan þéttbýlis á Akranesi ekið, án þess að hafa öðlast ökuréttindi, óskráðu og óvátryggðu torfærutæki suður Vesturgötu og vestur Grundartún og síðan ekið, án þess að sinna stöðvunarmerkjum lögreglunnar, áfram vestur Grundartún, austur Krókatún, austur Skólabraut, norður Kirkjubraut, austur Skagabraut yfir bifreiðastæðið við bensínsölu Shell við Skagabraut og vestur Stillholt, norður Dalbraut, vestur Esjubraut og suður Ægisbraut uns hann stöðvaði aksturinn á Ægisbraut.

Brot ákærða þykja varða við 3. mgr. 5. gr., 4. mgr. 55. gr., 1. mgr. 63. gr. og 93. gr., sbr. 100. gr. umferðarlag nr. 50/1987 með áorðnum breytingum og 3. gr. a, sbr. 6. gr. laga nr. 36/1988 um lögreglusamþykktir og 20. gr., sbr. 37. gr. lögreglusamþykktar nr. 568/1998 með áorðnum breytingum.

Þess er krafist að ákærði verði dæmdur til refsingar.“

Ákærði hefur skýlaust játað að hafa framið öll þau brot sem honum eru gefin að sök í ákærum málsins og er játning hans studd sakargögnum. Eru því efni til að leggja dóm á málið samkvæmt 125. gr. laga um meðferð opinberra mála, nr. 19/1991. Samkvæmt þessu verður ákærði sakfelldur fyrir brotin, sem réttilega eru færð til refsiákvæða í ákærum.

Við ákvörðun refsingar er til þess að líta að ákærði er með hreint sakavottorð auk þess sem hann var rétt liðlega 16 ára þegar hann framdi brotin. Að þessu gættu og þegar brot ákærða eru virt þykir refsing hans hæfilega ákveðin 150.000 króna fésekt til ríkissjóðs og komi 12 daga fangelsi í stað sektarinnar verði hún ekki greidd innan fjögurra vikna frá birtingu dómsins.

Með vísan til þeirra lagaákvæða sem í ákæru greinir verður ákærði sviptur ökurétti í eitt ár frá birtingu dómsins að telja.

Ákærði verður jafnframt dæmdur til að greiða sakarkostnað samkvæmt yfirliti lögreglu, svo sem nánar greinir í dómsorði.

B-kk-nf B-kk-nf, héraðsdómari, kveður upp dóm þennan en uppsaga dómsins hefur dregist lítillega vegna embættisanna dómarans.

D Ó M S O R Ð:

Ákærði, H-kk-nf M-kk-nf H-kk-nf, greiði 150.000 króna sekt til ríkissjóðs og komi 12 daga fangelsi í stað sektarinnar verði hún ekki greidd inna fjögurra vikna frá birtingu dómsins.

Ákærði er sviptur ökurétti í eitt ár frá birtingu dómsins að telja.

Ákærði greiði 28.284 krónur í sakarkostnað.

B-kk-nf B-kk-nf